Saeimas un nevalstisko organizāciju forums “Droši savā Latvijā!”
2023.gada 19.maijā
Diskusija “Labklājība mūsu izaugsmei. Kā mazināt atstumtību un nevienlīdzību?”
Vadītājas: 

Zane Skujiņa-Rubene, Saeimas Sociālo un darba lietu komisijas Nevienlīdzības mazināšanas apakškomisijas priekšsēdētāja

Anita Seļicka, biedrības “Latvijas Lauku forums” izpilddirektore

Diskusijas ievadā tās vadītāja Zane Skujiņa-Rubene atzīmēja, ka nevienlīdzība ir ļoti klātesoša, īpaši pēdējos gados, un tai ir daudz “seju” un dažādi līmeņi. Ar nevienlīdzību saistīto jautājumu padziļinātai skatīšanai 14.Saeima ir izveidojusi Nevienlīdzības mazināšanas apakškomisiju. Iepriekšējos Saeimas sasaukumos šādas apakškomisijas nav bijis. 
Diskusijas vadītāja Anita Seļicka ievadā akcentēja, ka reģionālā nevienlīdzība, tāpat kā ienākumu nevienlīdzība, Latvijā ir ļoti izteikta. Viņa atzīmēja, ka gandarījumu dod rezultāts un tas, ka mēs saprotam, kā konkrētu situāciju varam atrisināt un panākt izmaiņas. 

Diskusijas dalībnieki, aicināti pateikt, ar ko viņiem asociējas nevienlīdzība, atzīmēja nodokļus lauku reģionos un nodokļu “pelēko zonu”. Tika rosināts rast iespēju jaunajām māmiņām strādāt gabaldarbus, saglabājot māmiņu algu, kā arī pausts aicinājums atbalstīt pierobežā esošās zemnieku saimniecības.

Tāpat dalībnieki akcentēja emocionālo, fizisko un seksuālo vardarbību kā tālāko nevienlīdzības punktu un pauda gandarījumu, ka šī jautājuma risināšana pašlaik ir parlamenta darbakārtībā. Vardarbība tika uzsvērta kā ļoti aktuāla nevienlīdzības forma īpaši reģionos, kur cilvēki ir mazāk aizsargāti un pazīšanās loks ir daudz ciešāks. Diskusijas dalībnieki rosināja strādāt pie tā, lai zināšanas un kompetence prokuratūrās, tiesās un policijā būtu līdzvērtīgas visā Latvijas teritorijā un līdz ar to radītu drošāku vidi visiem.  

Pievēršoties jautājumam par sodīto personu atgriešanos sabiedrībā, diskusijas dalībnieki izcēla juridiskos šķēršļus, tostarp parādu piedziņu. Vēl akcentēta tika nevienlīdzība starp daudzbērnu vecākiem un cilvēkiem, kuriem nav bērnu, kā arī diskriminācija darba tirgū pret vecākiem, kuriem ir bērns ar invaliditāti.
Z.Skujiņa-Rubene akcentēja, ka diskusijas dalībnieku minētajos piemēros redzamas nevienlīdzības dažādās “sejas”. Viņa sacīja, ka Nevienlīdzības mazināšanas apakškomisijas darbakārtībā ir visi šie jautājumi un ir ļoti vērtīgi, ka NVO nāk ar savu pieredzi un jau ar kādiem problēmu risināšanas mehānismiem. Informējot par praktisko sadarbību, Z.Skujiņa-Rubene atzīmēja, ka darbs Saeimā ir sadalīts komisijās un apakškomisijās. Apakškomisiju mērķis ir padziļināti skatīt tos jautājumus, kuriem nav sanācis tik daudz laika pievērsties Sociālo un darba lietu komisijā. Z.Skujiņa-Rubene aicināja NVO sazināties ar apakškomisiju, ja ir kāda tēma, kurai ir nepieciešams pievērst pastiprinātu uzmanību, un apliecināja, ka apakškomisija labprāt uz sēdēm aicina NVO pārstāvjus. Apakškomisijās un komisijās tiek definētas problēmas un meklēti risinājumi, kurus tālāk apspriež frakcijas un partijas, sacīja Z.Skujiņa-Rubene.
Nevienlīdzība saistīta arī ar to, ka cilvēki jūtas nesadzirdēti, akcentēja A.Seļicka, īpaši atzīmējot datus par lauku teritorijās dzīvojošajiem un uzsverot, ka tas ir arī kopīgās drošības jautājums. Viņa atzīmēja, ka diskusijā plānots spriest par konkrētajiem jautājumiem, kā arī pievērsties NVO resursu pieejamībai un sadarbības mehānismiem ar valsts iestādēm. A.Seļicka atzīmēja, ka diskusijas dalībnieku piemēri, kuros daļa sabiedrības iesaistās mazaizsargāto grupu stiprināšanā, veido sabiedrības drošību. Nevaram gaidīt, ka 100 deputāti vai pat 17000 NVO visu atrisinās, mums nepieciešama plašāka sabiedrības iesaiste, sacīja A.Seļicka.
Spriežot par nevienlīdzības mazināšanas veiksmes stāstiem, diskusijas dalībnieki izcēla konkrētus piemērus, kur reģionos zemnieku saimniecību īpašnieki uzņēmušies sociālā darbinieka lomu un palīdz saviem darbiniekiem gan cīņā pret alkoholismu, gan aizsargājot no varmācības. Klātesošie uzsvēra nepieciešamību stiprināt lauku uzņēmējdarbību, it īpaši pierobežas reģionos. 
Diskusijas dalībnieki izcēla labdarības iniciatīvu “Paēdušai Latvijai”, atzīmējot, ka projektā vienā vai otrā veidā jau ir iesaistījusies ceturtdaļa Latvijas. To vidū ir cilvēki, kuri ir bijuši saņēmēja statusā, taču tagad ir spējīgi palīdzēt citiem. Tāpat atzīmēta programma bezpajumtniekiem, kā arī Ukrainas iedzīvotāju integrācijas programma. Diskusijas dalībnieki uzsvēra nepieciešamību domāt, kā šādas programmas īstenot pastāvīgi, kā arī nodrošināt tām nepieciešamos resursus. 
Klātesošie diskutēja arī par to, vai vienas nevienlīdzības mazināšana nerada citu nevienlīdzību, tostarp kā piemēru minot izglītības nozari un mazo skolu slēgšanu, kas uz lielākām skolām pārvirzītajiem bērniem, iespējams, uzlabo iegūto izglītību, taču pagarina ceļā pavadīto laiku. Tāpat kā piemērs tika minēts atbalsts jaunajiem zemniekiem, kas var novest pie tā, ka pieredzējušie zemnieki tiek pārspēti. 
A.Seļicka akcentēja nepieciešamību izvērtēt katra pasākuma ilgtermiņa ietekmi – ko tas nozīmē šobrīd un nākotnē, kādi resursi un finansējums tam ir nepieciešams. Viņa atzīmēja, ka, piemēram, ietekmes uz vidi izvērtējums ir jāveic regulāri un līdzīgi vajadzētu izvērtēt arī pasākumus nevienlīdzības mazināšanas jomā. 
Centra “Marta” pārstāve atzīmēja labo sadarbību ar ministrijām un to, ka katru gadu tiek panāktas pozitīvas izmaiņas vardarbības mazināšanas jomā, centra pārstāvjiem sadarbojoties ar izpildvaru. Diskusijas dalībnieki akcentēja, ka NVO ir nelielas un ar ierobežotiem resursiem, tāpēc ir ļoti vērtīgi, ka iestādes pašas uzņemas iniciatīvu aicināt NVO un prasīt to pārstāvjiem iesaistīties, jo NVO ne vienmēr var izsekot līdzi atbildīgo iestāžu darbakārtībām. Tāpat tika akcentēts, ka Ministru kabineta jaunumiem iespējams pierakstīties un šādu praksi varētu pārņemt arī Saeima. Parlamenta mājaslapa nav viegli pārskatāma, pauda NVO pārstāvji.

NVO pārstāvji uzsvēra, ka lēmumu pieņemšanā ir būtiski uzklausīt to organizāciju viedokli, kas ikdienā saskaras ar konkrētā jautājuma risināšanu, un šāda sadarbība ir jāsistematizē. Tāpat tika uzsvērts, ka jāstiprina NVO sadarbība ar pašvaldībām, kā arī izcelta mediju darba nozīme, sabiedrībā aktualizējot noteiktas problēmas. Klātesošie Saeimas deputāti apliecināja, ka vislabākais variants likumdošanā veidojas tieši sadarbībā starp likumdevēju un organizācijām, kas ikdienā risina konkrētus jautājumus. 
Diskusijas dalībnieki vērsa klātesošo uzmanību arī uz nākotnes izaicinājumiem nevienlīdzības mazināšanas jomā saistībā ar industriālo revolūciju un mākslīgo intelektu, kas mūsu dzīvi varētu stipri ietekmēt tuvākajos 10 gados. Z.Skujiņa-Rubene sacīja, ka jautājums parlamentā ir skatīts arī saistībā ar datu aizsardzību un otrreizēju izmantošanu. A.Seļicka atzīmēja arī digitalizāciju un pakalpojumu pieejamību, norādot uz plaisu sabiedrības digitālajās prasmēs. 
Tāpat klātesošie pievērsās jautājumam par klimata neitralitāti un izvirzītajiem emisiju samazināšanas mērķiem, kuru sasniegšanas process var palielināt nevienlīdzību, īpaši lauku reģionos. Z.Skujiņa-Rubene atzīmēja, ka par to tiek spriests Saeimas Eiropas lietu komisijā un aicināja organizācijas izmantot savas zināšanas un ar tām dalīties.
Spriežot par resursiem, kas nepieciešami NVO sektoram, lai sasniegtu izvirzītos mērķus, dalībnieki atzīmēja nevienlīdzību finansējuma sadalījumā starp organizācijām, trūkstošos finanšu resursus NVO dalībnieku apmācībām, kā arī darbinieku algām.
Diskusijas dalībnieki vērsa uzmanību uz jautājumu par sabiedrisko ēku piekļūstamību cilvēkiem ar invaliditāti, atzīmējot, ka likumdošanā ir nianses, kuras grūti izprast tiem, kas projektu īsteno. Ir iestādes, kuras sniedz konsultācijas, taču rezultāts ne vienmēr ir atbilstošs. Z.Skujiņa-Rubene atzīmēja, ka šis ir ļoti sāpīgs jautājums, tostarp sporta jomā – projekti tiek saskaņoti, taču pieejamību nenodrošina, jo invaliditātes ir daudz un dažādas, un tas ir jāņem vērā. Viņa sacīja, ka jautājums par pieejamību ir jāsakārto tā, lai būtu konkrētas vadlīnijas un nebūtu tikai viena monopola organizācija, kas apstiprina projektus. A.Seļicka atzīmēja, ka organizācijām ir zināšanas, pieredze un kompetence, kas netiek izmantota. Demokrātijā katrs viens cilvēks, neatkarīgi no tā, vai viņš ir vai nav organizācijā, palīdz veidot valsti un var iesaistīties, bet vienlaikus efektīvas organizācijas arī ir liels balsts. Ja mums ir spēcīgas organizācijas, kas var izteikties, kurām ir resursi, tad varam sniegt kompetenci, lai veidotu labāku politiku un praksi, sacīja A.Seļicka.
Spriežot par mehānismiem un soļiem, kā iesaistīties un panākt, lai tiktu ņemta vērā nevienlīdzības dažādība, klātesošie atzīmēja finansējumu organizāciju pārstāvjiem. Uzsvērts tika, ka pamanītas tiek tās vajadzības, kurām tiek pievērsta visplašākā uzmanība.
Klātesošie atzīmēja, ka pilnīga vienlīdzība nav iespējama un nevienlīdzības mazināšanai jābūt ikdienas darbam. Tika pausts gandarījums par Nevienlīdzības mazināšanas apakškomisijas izveidi Saeimā. Diskusijas dalībnieki akcentēja, ka Latvijas lēmumu pieņēmēji – pašvaldības, parlaments, ministrijas – ir ļoti atvērti un pieejami, taču jāvienkāršo komunikācijas ceļi, jānodrošina ērtāka pieeja dienaskārtībām un jāvienkāršo līdzdalības formas. Atzīmēta tika arī atzinumu tekstu un normatīvo aktu sarežģītība, tostarp uzsverot informācijas nepietiekamību cilvēkiem ar invaliditāti. Nedzirdīgiem cilvēkiem un cilvēkiem ar dzirdes traucējumiem nav pietiekami daudz informācijas zīmju valodā arī par ļoti būtiskiem jautājumiem, piemēram, personisko, kopienas un valsts drošību, sacīja foruma dalībnieki.
Diskusijas nobeigumā tās vadītājas aicināja NVO stiprināt sadarbību arī savā starpā, lai meklētu ceļus, kā kļūt par vēl skaļāku balsi, jo sadarbība var ne vien ietaupīt laiku, bet arī sniegt kvalitatīvāku rezultātu. 

